10. การควบคุมภายใน

บมจ. อสมท ได้ให้ความสำคัญต่อการควบคุมภายในอย่างต่อเนื่อง
โดยจัดให้มีระบบการควบคุมภายใน
ตามมติคณะรัฐมนตรีเกี่ยวกับแนวทางการกำกับดูแลที่ดีที่รัฐวิสาหกิจพึงถือปฏิบัติ
และเป็นไปตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544
รวมทั้งเป็นไปตามหลักเกณฑ์การกำกับดูแลกิจการที่ดีที่บริษัทจดทะเบียนพึงถือปฏิบัติตามที่ตลาดหลักทรัพย์แห่งประเทศไทยกำหนด
ซึ่งสอดคล้องกับแนวทางการควบคุมภายในที่กำหนดโดย The Committee of Sponsoring
Organization of the Tread way Commission (COSO)
บริษัทมีการปรับปรุงและพัฒนาระบบ
การควบคุมภายในอย่างสม่ำเสมอ ให้สอดรับกับสถานการณ์แวดล้อมที่อาจเปลี่ยนแปลงไป
โดยมุ่งเน้นถึงความเพียงพอและเหมาะสมกับการดำเนินธุรกิจ
ตามวัตถุประสงค์ของการควบคุมภายใน ทั้งในด้านประสิทธิผลและประสิทธิภาพของการดำเนินงาน
(Effectiveness and Efficiency of Operations) ซึ่งรวมถึง
การใช้ทรัพยากร การดูแลรักษาทรัพย์สิน การป้องกัน หรือลดความผิดพลาด
การสิ้นเปลืองหรือการทุจริต ด้านความเชื่อถือได้ของรายงานทางการเงิน (Reliability of
Financial Report) โดยจัดให้มีระบบบัญชีและรายงานทางการเงินที่มีความถูกต้องเชื่อถือได้
และด้านการปฏิบัติตามกฎหมายและระเบียบข้อบังคับ
ที่เกี่ยวข้องกับการดำเนินธุรกิจของบริษัท (Compliance with Laws and Regulation)
รวมทั้งส่งเสริม
ให้การควบคุมภายใน เป็นกระบวนการที่ต่อเนื่อง
และแทรกเข้าไปในกิจกรรมหรือวิธีดำเนินธุรกิจของ
ทุกฝ่ายงาน

ในปี 2553 บมจ.อสมท ได้ทำการประเมินโครงสร้างการควบคุมภายใน
ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน พ.ศ.
2544 ทั้ง 5 องค์ประกอบมาตรฐาน
โดยมีสาระสำคัญดังนี้

1. สภาพแวดล้อมการควบคุม บริษัทมีสภาพแวดล้อมการควบคุมในภาพรวม ที่มีความเหมาะสม
และเพียงพอ มีการสร้างบรรยากาศของการควบคุมที่ดี
เพื่อส่งเสริมให้บุคลากรทุกระดับในหน่วยงานมีทัศนคติที่ดีต่อการควบคุม
ด้วยการเสริมสร้างวัฒนธรรมองค์กรที่ให้ความสำคัญกับความซื่อสัตย์และจริยธรรม
มีการจัดโครงสร้างองค์กรและการมอบอำนาจหน้าที่ความรับผิดชอบที่ชัดเจน
เหมาะสมต่อการปฏิบัติงาน
รวมทั้งการกำหนดคุณลักษณะงานและพัฒนาทักษะความสามารถของบุคลากรอย่างต่อเนื่อง

โดยในปี 2553 บริษัทยังคงเน้นให้ความสำคัญอย่างต่อเนื่อง
ในประเด็นของการพิจารณาประเมินผลโดยมุ่งเน้นผลสัมฤทธิ์ของงาน
มีการถ่ายทอดเป้าหมายองค์กรลงสู่ระดับสายงานและฝ่าย รวมทั้งมีแนวทาง
ในการพัฒนาการผูกโยง KPI กับระบบการให้ผลตอบแทน
ขณะเดียวกันได้มีการประเมินผลและปรับปรุงโครงสร้างองค์กร
ตลอดจนพัฒนาทักษะบุคลากรให้มีความเหมาะสมและสอดคล้องกับแนวทางการทำธุรกิจมากยิ่งขึ้น

2. การประเมินความเสี่ยง บริษัทมีกระบวนการในการประเมินและบริหารความเสี่ยงที่เหมาะสม
เพียงพอ โดยมีคณะกรรมการบริหารความเสี่ยง
ทำหน้าที่กำกับดูแลและกำหนดกรอบความเสี่ยงเพื่อการบริหารจัดการขององค์กร
มีการกำหนดวัตถุประสงค์ของบริษัทที่ชัดเจน และสอดคล้องเชื่อมโยงกับวัตถุประสงค์ในระดับกิจกรรม
มีการระบุปัจจัยเสี่ยงทั้งจากภายในและภายนอกที่อาจมีผลกระทบต่อการบรรลุวัตถุประสงค์ขององค์กร
มีการวิเคราะห์ ประเมินระดับความสำคัญของความเสี่ยงและหาวิธีการควบคุมความเสี่ยงที่เหมาะสม
โดยพิจารณาถึงความคุ้มค่าในการควบคุมความเสี่ยง รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมที่เปลี่ยนแปลงไปอย่างสม่ำเสมอ

สำหรับในที่ผ่านมา บริษัทได้มีการแต่งตั้ง Chief Risk Officer (CRO) ขึ้น
เพื่อดูแลและรับผิดชอบงานด้านการบริหารความเสี่ยงในภาพรวมขององค์กร
รวมทั้งได้มีการทบทวนแผนบริหารความต่อเนื่องทางธุรกิจเพื่อรองรับผลกระทบจากภาวะวิกฤต
ซึ่งจะทำให้บริษัทสามารถดำเนินธุรกิจได้อย่างต่อเนื่อง ทั้งนี้ในปี 2553
บริษัทมีการบริหารจัดการความเสี่ยงที่สำคัญ ได้แก่
ความเสี่ยงจากผลประกอบการอาจไม่เป็นไปตามเป้าหมาย
ความเสี่ยงจากผลกระทบที่เกิดขึ้นจากกฎหมาย
ความเสี่ยงจากผลกระทบที่เกิดขึ้นจากการเปลี่ยนแปลงเทคโนโลยี
ความเสี่ยงจากระบบเทคโนโลยีสารสนเทศที่ยังไม่สามารถตอบสนองได้อย่างมีประสิทธิภาพ
และความเสี่ยงจากระบบบริหารทรัพยากรมนุษย์ที่ยังต้องปรับปรุงเพื่อให้สามารถสนับสนุนแผนดำเนินธุรกิจขององค์กร

3. กิจกรรมการควบคุม บริษัทมีกิจกรรมควบคุมที่เหมาะสมและเพียงพอ
มีการกำหนดนโยบายและระเบียบปฏิบัติ ที่มีการกำหนดขอบเขตอำนาจหน้าที่และการอนุมัติที่ชัดเจน
มีการแบ่งแยกหน้าที่การปฏิบัติงานในส่วนที่มีความเสี่ยงสำคัญ
และการกำหนดกลไกการควบคุมเพื่อป้องกันหรือลดข้อผิดพลาดของการปฏิบัติงานดังกล่าว
มีการจัดทำคู่มือการควบคุมภายใน
มีการสอบทานรายงานทางการเงินและรายงานผลการดำเนินงานที่มิใช่ทางการเงินโดยฝ่ายบริหาร
คณะกรรมการตรวจสอบ และคณะกรรมการบริษัท อย่างสม่ำเสมอ
ในกรณีที่มีปัญหาหรืออุปสรรคมีการดำเนินการเพื่อหาแนวทางแก้ไขในทันที รวมทั้งมีมาตรการ
ในการป้องกัน ดูแลรักษาทรัพย์สินที่มีความเสี่ยงตามลักษณะของการประกอบธุรกิจหลัก
อย่างรัดกุมและเพียงพอ ทั้งนี้ในปี 2553 บริษัทได้ทำการทบทวนระบบงานที่มีความสำคัญต่อองค์กร
รวมทั้งกำหนดจุดควบคุมในขั้นตอนที่สำคัญ
เพื่อสนับสนุนให้การปฏิบัติงานมีความรัดกุมและมีประสิทธิภาพมากขึ้น

4. ข้อมูลสารสนเทศและการสื่อสาร บริษัทมีระบบสารสนเทศที่เกี่ยวเนื่องกับการปฏิบัติงาน
เพื่อช่วยสนับสนุนการควบคุมภายในและการดำเนินงานของฝ่ายบริหาร
มีการจัดเก็บข้อมูลหรือเอกสารที่สำคัญอย่างเป็นระบบ
มีการรายงานข้อมูลและการติดต่อสื่อสารไปยังผู้บริหารและผู้ปฏิบัติงานในรูปแบบที่ถูกต้อง
มีกลไกหรือช่องทางในการสื่อสารให้พนักงานทราบถึงกฎ ระเบียบ
ที่เกี่ยวข้องกับการปฏิบัติงานหรือหน้าที่ของตนที่เกี่ยวข้องกับการควบคุมภายใน
รวมทั้งมีช่องทางในการรับฟังและพิจารณาข้อร้องเรียนจากภายนอกเพื่อปรับปรุงการดำเนินงานขององค์กร
โดยในปี 2553 บริษัทได้ดำเนินการตามแผนการนำระบบ Enterprise Resource Planning:
ERP มาใช้ เพื่อปรับปรุงระบบเทคโนโลยีสารสนเทศทางการบริหารและการจัดการ
ในด้านต่างๆ ของ บมจ. อสมท ให้เกิดประสิทธิภาพยิ่งขึ้น
สามารถสนับสนุนข้อมูลเพื่อการตัดสินใจในด้านการบริหาร
ตลอดจนการดำเนินการเพื่อเสริมสร้างให้ระบบสารสนเทศมีความมั่นคงและปลอดภัยมากขึ้น

5. การติดตามประเมินผล
บริษัทมีการติดตามประเมินผลการควบคุมภายในตามแนวทางของคณะกรรมการตรวจเงินแผ่นดิน
และประเมินผลการปฏิบัติงานอย่างต่อเนื่องโดยกำหนดเป็นส่วนหนึ่งของกระบวนการปฏิบัติงานตามปกติของผู้บริหารในทุกระดับขั้น
นอกจากนี้มีการประเมินผลอย่างเป็นอิสระ
โดยสำนักงานตรวจสอบภายใน และคณะกรรมการตรวจสอบ บมจ. อสมท
รวมทั้งคณะกรรมการบริษัท
ทำการสอบทานผลการดำเนินงาน อย่างสม่ำเสมอ ในกรณีพบข้อที่ควรปรับปรุงจะมีการวินิจฉัยสั่งการ
ให้ดำเนินการแก้ไขข้อบกพร่องทันที

สำหรับปี 2553 บริษัทได้ให้ความสำคัญมากยิ่งขึ้นกับการติดตามผลการปรับปรุงการควบคุมภายใน
และได้มีการสอบทานผลการดำเนินงานอย่างสม่ำเสมอ
โดยคณะกรรมการตรวจสอบและคณะกรรมการ
บมจ. อสมท เพื่อให้เกิดการแก้ไขกรณีที่พบข้อที่ควรปรับปรุงได้อย่างทันกาล

ในภาพรวมของ บมจ. อสมท มีโครงสร้างการควบคุมภายในครบ 5 องค์ประกอบของการควบคุม
เป็นไปตามมาตรฐานการควบคุมภายในของคณะกรรมการตรวจเงินแผ่นดิน
และมีระบบการควบคุมภายในที่เพียงพอ เหมาะสมกับการดำเนินธุรกิจ